દરમિયાન આભાનો પતિ ટ્રાન્સફર કરાવીને આવી ગયો ને એ જ સમયમાં આભાની પણ અન્ય કોઈ હાઈસ્કૂલમાં ટ્રાન્સફર થઈ ગઈ. મળવાનું ઓછું થતું ગયું એટલે તમને ગમ્યું નહિ વિકલ્પકુમાર ! પણ સાથે સાથે એમ પણ થતું કે હવે આભા બહુ ઝડપથી ડિવોર્સ માટે રસ્તો કાઢી શકશે અને જલદીથી તમને પરણી જશે. પણ એમ બન્યું નહિ. આભા મળતી ત્યારે કહેતી કે યોગ્ય સમય આવ્યે પોતે શેખરથી અલગ થવા કોશિશ કરશે પણ તે માટે કોઈ સમય મર્યાદાનાં બંધનોમાં એને બંધાવું ગમતું નહોતું. એટલે સુધી કે એવો યોગ્ય સમય ક્યારેય આવશે કે કેમ એ માટે પણ તમને રહી રહીને સંશય થવા માંડ્યો હતો. આખરે એક મુલાકાતમાં આભાએ જ સમાચાર આપ્યા, ‘વિકી, આપણું કામ સરળ થઈ ગયું છે. શેખરને દિલ્હીમાં જ કોઈ સ્ત્રી સાથે અફેર્સ થયેલો ને એણે સામેથી જ ડિવોર્સની ઈચ્છા વ્યક્ત કરી. એટલે ડિવોર્સ તો ચપટી વગાડતાં જ મળી જશે.’ તમારે હૈયે ધરપત વળી, ‘બહુ સરસ આભા, પછી આપણે પણ ઝડપથી પરણી જઈશું.’ પણ આભાના મનમાં કંઈક જુદા જ મનસૂબા રચાઈ રહ્યા હતા. તે કહે, ‘ના વિકી, આપણે પરણવાની ઉતાવળ નથી કરવી. આપણે લગ્ન વગર સારા મિત્રો બની રહીએ એ વધારે ઠીક રહેશે.’